b'\n_START_ARTICLE_\nKeiserhegre\n_START_SECTION_\nTaksonomi\n_START_PARAGRAPH_\nA. imperialis blir av og til benyttet som vitenskapelig navn p\xc3\xa5 denne arten, men det er et juniorsynonym.\n_START_SECTION_\nBiologi\n_START_PARAGRAPH_\nKeiserhegre er ei storvokst hegre som m\xc3\xa5ler omkring 127 cm og regnes som den nest st\xc3\xb8rste av alle hegrene. Den har et formidabel kileformet nebb som m\xc3\xa5ler cirka 152\xe2\x80\x93176 mm. Fj\xc3\xa6rdrakten er ganske uniform og i hovedsak gr\xc3\xa5, med hvitt i strupen og hvit buk. Oversiden er m\xc3\xb8rkebrun til n\xc3\xa6rmest sort._NEWLINE_Arten er utbredt fra foten av det \xc3\xb8stlige Himalaya i Bhutan, i det nord\xc3\xb8stlige India og det nordlige Myanmar. Tidligere var den ogs\xc3\xa5 bredt distribuert over det sentrale og \xc3\xb8stlige India, Nepal (der den n\xc3\xa5 er utryddet) og (i det minste) i det vestlige og sentrale Myanmar. Kan tenkes finnes den fortsatt ogs\xc3\xa5 i det s\xc3\xb8rlige Tibet. Om vinteren bes\xc3\xb8ker noen fugler lavlandet i Brahmaputradalen og overvintrer der._NEWLINE_BirdLife International anslo i 2006 (basert p\xc3\xa5 litteratur av D. Wilson & J. Eames 2006) den totale populasjonen av keiserhegrer til 50\xe2\x80\x93249 voksne individer, hvorav cirka femti finnes i Bhutan der arten f\xc3\xb8rst ble registrert i 1991. Tar man med alle fuglene, uavhengig av alder, ligger populasjonen p\xc3\xa5 70\xe2\x80\x93400 individer totalt._NEWLINE_Arten er hovedsakelig solit\xc3\xa6r og opptrer langs elver, ofte med sand- og grusbanker, og i subtropisk lauvskog, opp til cirka 1 500 moh i India og 1 300\xe2\x80\x931 500 moh i Bhutan. Om vinteren kan fuglene opptre i mindre flokker i uforstyrrede omr\xc3\xa5der. Arten hekker i chirfuruskog (Pinus roxburghii) i Namdapha Tiger Reserve i India._NEWLINE_Lite er kjent om matvanene til denne arten, men man regner med at den jakter st\xc3\xb8rre fisk og edelkreps, trolig ogs\xc3\xa5 insekter, amfibier, reptiler og mindre pattedyr. Jakten foreg\xc3\xa5r gjerne ventende p\xc3\xa5 knedypt vann eller mens fuglene g\xc3\xa5r sakte langs med bredden.'